Troels Ravn (S), 2007-04-26:
Socialdemokraterne mener, at det er væsentligt at få belyst indvandrernes holdninger til vigtige værdier og normer som demokrati, ytringsfrihed og ligestilling.
Der er brug for konkret viden på området, så vi politisk kan handle fremadrettet på integrationsområdet og få aflivet myter og fordomme.
Vi vil give alle nydanskere de samme rettigheder og de samme pligter som resten af befolkningen.
Det gælder eksempelvis retten til som udgangspunkt at blive betragtet som en hårdtarbejdende, lovlydig medborger, der ønsker det bedste for sig selv, sin familie og sit land.
Men det gælder også pligten til at respektere de mest grundlæggende demokratiske værdier.
Det er vigtigt, at vi ikke generaliserer og skærer alle indvandrere og nydanskere over én kam i diskussionen om fælles grundlæggende værdier og normer.
Der er stor forskel på indvandrergrupper, og der er også stor forskel på indvandrerne selv og deres efterkommere.
I Danmark gælder grundloven, som bygger på klare demokratiske grundlæggende værdier.
Vi har et folkestyre med ytringsfrihed og respekt for det enkelte menneskes frihed til at træffe beslutninger om sit eget liv.
Samtidig er det vigtigt at erkende, at alle borgere og samfundsgrupper uanset etnicitet bør bidrage til frisind og tolerance.
Det er meget vigtigt, at vi tager afstand fra de kræfter i Danmark, der har det mål at splitte samfundet op i dem og os.
Vi vil ikke acceptere, at indvandrere udsættes for hetz, foragt og chikane.
Socialdemokraterne tager derfor skarp afstand fra, når Dansk Folkeparti, den borgerlige regerings faste støtteparti, viser sig som et fremmedfjendsk og rabiat politisk parti ved at drage sammenligninger mellem et muslimsk tørklæde og nazismens hagekors.
Der skal være rum til mangfoldighed i Danmark.
Vi skal ikke alle være ens, og vi skal leve med accept af og respekt for hinandens forskelligheder.
Vi har i Danmark nogle vigtige opgaver at løse med integrationen, men der ikke grund til at skabe skræmmebilleder.
Rapportens tørre tal viser da også, at det går fremad med integrationen, eksempelvis på grund af at beskæftigelsestallene er gode, og på trods af regeringens manglende indsats på området.
Sidste års Muhammedkrise og måden, hvorpå nydanskerne, herunder den store gruppe af muslimer, tacklede den vanskelige situation og bakkede op om ytringsfriheden, viste tydeligt, at også nydanskerne værner om demokratiet.
Rapporten konkluderer da også, at det er en fordom, at indvandrere ikke går ind for ytringsfrihed og forsamlingsfrihed.
Mens indvandrerne generelt sætter pris på ytringsfrihed og værdsætter demokratiet, kniber det derimod med ligestilling mellem kønnene.
Nogle indvandrergrupper ser det som helt naturligt at blande sig i deres børns valg af både uddannelse og ægtefælle.
Mange indvandrere har respekt for demokratiet, og det skal da også med, at ytringsfriheden og ligestillingen er noget, mange indvandrere allerede har med, når de kommer til Danmark.
Men det er et alvorligt problem, som vi ikke kan negligere, når forældre vil blande sig i de unges valg af ægtefælle.
Valget af ægtefælle kan ingen andre end den enkelte kvinde og mand træffe.
Socialdemokraterne anerkender hverken kulturelle, historiske eller religiøse undskyldninger for at tvinge en ung kvinde eller mand ind i et ægteskab.
Vi skal trods alt også med tilfredshed konstatere, at det altså er en meget høj andel af indvandrere og efterkommere, der tager afstand fra arrangerede ægteskaber.
Det har betydning, at vi også her fra Folketingets talerstol roser de positive elementer i integrationen, hvilket rapporten jo også gør, og desto bedre går det.
Når tyrkiske, pakistanske og irakiske kvinder er underrepræsenteret på arbejdsmarkedet, skyldes det ikke kun manglende uddannelse eller familiens dårlige sociale og økonomiske forhold.
Det handler også om, at kvinderne og deres mænd er præget af normer og værdier fra hjemlandet.
Der er ingen tvivl om, at uddannelsesforhold, dannelsesprocesser og familiens økonomiske situation mere end spørgsmålet om oprindelsesland har betydning for indvandrernes evne og vilje til at integrere sig.
Men det er et alvorligt problem for integrationen, når så mange indvandrere og efterkommere ikke anser kvinders deltagelse på arbejdsmarkedet på lige fod med mænd som værende vigtigt.
En vellykket integration handler ikke om at gøre mennesker fattige via starthjælp, integrationsydelse eller kontanthjælpsloft.
Tværtimod fastholder de urimelig lave ydelser en stor gruppe af nydanskere i fattigdom, isolation og udkanten af det danske samfund.
Socialdemokraterne mener, at vellykket integration skabes i et samfund, hvor mennesker på tværs af sociale og etniske baggrunde mødes på arbejdspladsen, i boligområdet, i skolerne og i foreningerne.
Kort sagt skabes integration i hverdagsmødet mellem mennesker.
Jeg vil gerne på vegne på af Det Radikale Venstre, SF, Enhedslisten og Socialdemokraterne fremsætte følgende: Forslag til vedtagelse »Danmark skal være et åbent samfund, hvor der er plads til mange og nye måder at være dansk på, samtidig skal vi værne om danske grundlæggende værdier og frihedsrettigheder.
Rettigheder som ytringsfrihed, religionsfrihed, forsamlingsfrihed, stemmeret, retten til at sige sin mening, tale autoriteterne imod og deltage i det politiske liv er velkendte her i Danmark.
Respekt for og viden om universelle menneskerettigheder og dermed danske værdier er helt afgørende for både indvandrere og flygtninge samt danskere.
Folketinget opfordrer derfor regeringen til at følge anbefalingen i rapporten »Værdier og normer«, sådan at det overlades til lokale institutioner at udvikle retningslinjer, der gør det lettere at reagere på handlinger, der er i modstrid med grundlæggende værdier.«